Informácia o priebehu rokovaní a záveroch prijatých XIV. Valným zhromaždením Svetovej organizácie cestovného ruchu v Soule, Kórea a Osake, Japonsko 
v dňoch 23.9. – 1.10. 2001

	Oficiálna delegácia Slovenskej republiky vedená štátnym tajomníkom Ministerstva hospodárstva SR, Petrom Brňom, sa zúčastnila v dňoch 23.9. – 1.10. 2001 na XIV. Valnom zhromaždení /VZ/ Svetovej organizácie cestovného ruchu /WTO – World Tourism Organization/ v Soule, Kórea a Osake, Japonsko.

	WTO je medzivládnou organizáciou zapojenou do systému medzinárodných organizácií so štatútom OSN. Jej hlavným cieľom je všestranná podpora cestovného ruchu vzhľadom na jeho dynamiku rozvoja, ekonomický prínos a zvyšovanie mierovej konfrontácie rôznych civilizácií a kultúr. 

VZ je najvyšším orgánom WTO. Zúčastňujú sa ho delegácie reprezentujúce plnoprávnych, asociovaných a afilovaných členov. Na XIV. VZ WTO bolo prítomných vyše 500 delegátov zo 118 krajín, z toho 56 na ministerskej úrovni. 

	Priebeh VZ bol rozdelený na dve na seba naväzujúce časti, ktoré sa konali na pôde dvoch ázijských štátov – Kórey a Japonska. Prvá časť XIV. VZ WTO bola oficiálne otvorená 24. septembra 2001 v Soule a druhá časť 28. septembra 2001 v Osake. Otváracie ceremoniály poctili svojou prítomnosťou aj p. Kim Dae Jung, prezident Kórejskej republiky a korunný princ Japonska, p. Naruhito. 

	Obe hosťujúce krajiny považujú cestovný ruch za dôležité odvetvie hospodárstva, o čom svedčí aj prítomnosť ministra kultúry a cestovného ruchu Kórejskej republiky, p. Kom Han Gilla a ministerky pôdy, infraštruktúry a dopravy Japonska, pi. Chikage Oogli, na otváracom ceremoniáli druhej časti VZ 28. septembra 2001 v Osake.

Počas konania VZ sa uskutočnila aj Svetová výstava turistických suvenírov.

	Na úvod generálny tajomník WTO Francesco Frangialli vo svojej rezolúcii odsúdil letecké teroristické útoky na USA z 11. septembra 2001, podporil tému Svetového dňa cestovného ruchu 2001 Cestovný ruch – nástroj mieru a dialógu medzi civilizáciami, Globálny etický kódex pre cestovný ruch a prehlbovanie porozumenia medzi národmi bez rozdielu náboženstva, politického presvedčenia a farby pleti.

	V rámci plenárnych zasadnutí XIV. VZ WTO:

1. Rozhodlo

-	o prijatí nových plnoprávnych, asociovaných a afilovaných členov WTO.

O plnoprávne členstvo v organizácii požiadali nasledovné štáty: Azerbajdžan, Bahrajn, Cape Verde, Honduras a Juhoslávia.

Na druhej strane Fínsko predložilo žiadosť o vyňatie z organizácie. VZ jednomyseľne požiadalo Fínsko o prehodnotenie svojho rozhodnutia, najmä vzhľadom na nové aktivity, ktoré má organizácia naplánované vo svojom pracovnom programe na obdobie rokov 2002-2003 a ktoré budú mať priamy pozitívny vplyv na odvetvie cestovného ruchu v členských krajinách WTO.

	VZ na základe odporúčania Výkonnej rady schválilo 35 nových žiadostí o prijatie za afilovaného člena organizácie.

2. Prerokovalo a schválilo

-	správu generálneho tajomníka WTO Francesca Frangialliho, v ktorej jednoznačne odsúdil septembrové teroristické útoky na Spojené štáty americké a  vyjadril solidaritu s vládou a občanmi USA. Zároveň podporil rezolúciu VZ OSN 56/1 z 12. septembra 2001, ktorá naliehavo vyzýva k medzinárodnej spolupráci zameranej na vyhubenie terorizmu vo svete ako aj rezolúciu 1368 (2001) Bezpečnostnej rady, ktorá vyjadruje postoj bojovať všetkými prostriedkami proti teroristickým činom, ktoré ohrozujú medzinárodný mier a bezpečnosť vo svete, 
-	správu Výkonnej rady WTO, v rámci ktorej VZ rozhodlo prijať nové znenie paragrafu 4 Finančných pravidiel organizácie. Zmena sa týka zavedenia EURO ako zúčtovacej meny organizácie, v ktorej bude zostavovaný rozpočet, vedené účty a ktorá sa bude používať aj pri platbách príspevkov jednotlivých členských krajín, 
-	správu predsedu Obchodnej rady WTO,
-	návrh rezolúcie o regiónoch a miestnych celkoch, ktorá podporuje významný aspekt WTO, zachovanie jej medzivládneho charakteru,
-	správu o implementácii generálneho programu aktivít organizácie za obdobie 2000-2001,
-	program aktivít organizácie na obdobie 2002-2003, v rámci ktorého bol schválený nový program zameraný na informačné technológie,
-	nový rozpočet organizácie na roky 2002-2003, v rámci ktorého bolo schválené zavedenie EURO ako zúčtovacej meny organizácie; bol schválený návrh generálneho tajomníka na posilnenie programových aktivít organizácie financovaných z mimorozpočtových zdrojov ako aj výmenný kurz EURO a USD použitý pri príprave rozpočtu. Rozpočet organizácie sa pripravuje na dvojročné obdobie. VZ schválilo na roky 2001-2002 rozpočet vo výške 20,818,000 EURO, pričom 10,217,000 EURO predstavuje čiastku vymedzenú na rok 2002 a 10,601,000 EURO sumu určenú pre rok 2003,
-	správu generálneho tajomníka o finančnej situácii organizácie, 
-	Protokol o implementácii Globálneho etického kódexu cestovného ruchu. Globálny etický kódex cestovného ruchu bol prijatý na XIII. VZ WTO, ktoré sa konalo v roku 1999 v Čile. Kódex bol vytvorený ako syntéza rôznych dokumentov, kódexov a deklarácií cestovného ruchu publikovaných za uplynulé roky. Medzi najdôležitejšie princípy kódexu patrí:
-	rešpektovanie a porozumenie kultúrnych hodnôt, náboženského, filozofického a morálneho presvedčenia,
-	obojstranná tolerancia a uznávanie rozdielov medzi ľuďmi a kultúrami podporovaním ľudských práv najzraniteľnejších skupín, hlavne žien, detí, starších a zdravotne postihnutých,
-	všeobecné právo na cestovanie,
-	voľný pohyb v rámci krajiny a medzi štátmi,
-	uznávanie medzinárodných inštitúcií a nevládnych organizácií, ktorých aktivity sú spojené s cestovným ruchom, ľudskými právami a ochranou životného prostredia.

Protokol o implementácii Globálneho etického kódexu sa skladá z dvoch častí. Prvá je venovaná problematike zriadenia orgánu zodpovedného za interpretáciu, uplatňovanie a vyhodnocovanie ustanovení globálneho etického kódexu a druhá sa týka zmierovacieho mechanizmu pre urovnávanie sporov. 
Plné znenie kódexu bolo publikované sekciou cestovného ruchu MH SR pre potreby subjektov zainteresovaných na rozvoji cestovného ruchu na Slovensku.

3.  Prijalo témy osláv Svetového dňa cestovného ruchu /27. september/ nasledovne:
2002: Ekoturizmus, kľúč k trvaloudržateľnému rozvoju.
2003: Cestovný ruch: vedúca sila na znižovanie chudoby, vytváranie pracovných miest a sociálnej harmónie.
4. Nominovalo Kostariku za hosťujúcu krajinu a partnera WTO pre oslavy   Svetového dňa cestovného ruchu v roku 2002 a Alžírsko pre rok 2003.
5.	Opätovne zvolilo na základe odporúčania Výkonnej rady Francesca Frangialliho (Francúzsko) do funkcie generálneho tajomníka WTO na obdobie 2002-2005.
6.	Zvolilo 13 nových členov Výkonnej rady v zmysle pravidiel a štatútu na obdobie 2001-2005 (Andorra, Kamerun, Cyprus, Dominikánska republika, Ekvádor, Eritrea,  Francúzsko, India, Irán (2002-2003) / Pakistan (2004-2005), Jordánsko, Libanon, Maroko a Ruská federácia).
7.	Predĺžilo termín pôsobenia audítorov finančných účtov WTO pre Indiu a Španielsko aj na obdobie 2002-2003.
8.   Rozhodlo o mieste konania XV. VZ WTO v roku 2003 /Čína, Beijing/.
Plenárne zasadnutia poskytli vedúcim delegácií priestor na vyjadrenie svojho stanoviska k otázkam a problémom svetového cestovného ruchu ako i k práci a aktivitám organizácie.

V priebehu konania XIV. VZ sa uskutočnili zasadnutia všetkých pracovných výborov a komisií organizácie. 

Z pohľadu Slovenskej republiky ako plnoprávneho člena WTO je jedným z najvýznamnejších výborov organizácie Výbor pre rozpočet a financie WTO. Členstvo SR v uvedenom výbore možno považovať za významnú funkciu v rámci organizácie. Výbor navrhuje a zostavuje rozpočet organizácie a kontroluje jeho čerpanie. Spolupracuje s audítormi a finančnými expertmi. Sleduje dodržiavanie finančného poriadku organizácie a navrhuje aplikáciu jeho ustanovení. Členstvo vo výbore si vyžaduje informovanosť aj o systéme, financovaní a praktikách OSN.

SR je zvoleným členom výboru od roku 1993 a túto funkciu bude plniť do roku 2003, vzhľadom na to, že počas predchádzajúceho VZ v Santiagu bola na základe aktívnej spolupráce opätovne nominovaná za člena výboru na funkčné obdobie 1999-2003. Táto funkcia ukladá SR aktívnu nezastupiteľnú účasť na zasadnutiach a práci výboru. Výbor pre rozpočet a financie je najvýznamnejším pracovným výborom WTO. Slovensko v ňom spolu s Chorvátskom zastupuje Európu.

Pokiaľ ide o zasadnutie Komisie pre Európu, na ňom boli zvolení noví členovia Výkonného výboru, Programového výboru a bolo vybrané miesto pre budúce zasadnutie Komisie, ktoré sa uskutoční 8. – 10. mája 2002 v chorvátskom Dubrovníku.

Jedna z najvýznamnejších rezolúcií, ktoré boli prijaté XIV. VZ WTO sa týkala teroristických útokov na USA 11. septembra 2001. Rezolúcia odsúdila všetky teroristické aktivity, ktoré sú nepriateľom pre cestovný ruch, mier a prosperitu.

Na VZ WTO bola prijatá aj Soulská deklarácia o mieri a cestovnom ruchu – Praktické princípy podpory svetového mieru prostredníctvom cestovného ruchu a Osacká deklarácia prijatá počas konania Miléniovej konferencie na záver VZ, ktorá sa venuje trom nasledujúcim oblastiam cestovného ruchu: A – medzinárodný trh cestovného ruchu, B - ochrana prírodného a kultúrneho dedičstva prostredníctvom cestovného ruchu a C – cestovný ruch a informačné technológie. 
Na úvod konferencie zaznelo posolstvo Nelsona Mandelu, bývalého prezidenta Juhoafrickej republiky, k aktuálnym problémom v cestovnom ruchu a súčasnej situácii v boji proti terorizmu.

Dôležité poznatky z Osackej deklarácie možno zhrnúť nasledovne:

A.	Cestovný ruch sa vo svete zaradil medzi kľúčové odvetvia hospodárstva. Očakáva sa, že medzinárodný cestovný ruch bude pokračovať vo svojej rastovej tendencii v priebehu nasledujúcich 20 rokov vo výške viac ako 4 % ročného prírastku. 

Ďalší rast cestovného ruchu je vo veľkej miere závislý od stupňa bezpečnosti cestovania a ochrany turistov. Z tohto dôvodu je nevyhnutné, aby vlády jednotlivých štátov prijali všetky potrebné opatrenia na vytvorenie bezpečného prostredia pre cestujúcich a poskytovali im presné informácie o bezpečnostnej situácii v turistických destináciách. 

Cestovný ruch sa stal dôležitým nástrojom v procese zmierňovania chudoby vo svete. Predovšetkým v rozvojových krajinách predstavuje podporný pilier ich hospodárstva, je zdrojom pracovných príležitostí pre miestne obyvateľstvo. Cestovný ruch takto bojuje s chudobou krajín tretieho sveta a pomáha zmierňovať stále narastajúcu priepasť medzi bohatými a chudobnými štátmi.
 
Kvalita produktov cestovného ruchu a poskytovaných služieb najmä v poslednej dobe vystupuje ako dôležité kritérium zákazníckych preferencií. Turistické destinácie, ktoré dodržiavajú vysokú kvalitu svojich služieb získavajú konkurenčnú výhodu. Z tohto dôvodu sa čoraz väčší dôraz kladie na zvyšovanie odbornej úrovne manažmentu a na využívanie nových technológií.

B.	Rozvoj cestovného ruchu musí byť pevne založený na princípoch udržateľnosti, aby bola zabezpečená rovnováha medzi potrebami miestnych spoločenstiev, ochranou prírodných a kultúrnych zdrojov a spokojnosťou turistov. Trvaloudržateľný cestovný ruch ponúka najlepšie a najtrvácnejšie riešenie zdanlivo konfliktných potrieb ochrany a zachovania prírodného a kultúrneho dedičstva na jednej strane a rozvoja na strane druhej. Globálny etický kódex cestovného ruchu poskytuje základ pre zodpovedný a trvaloudržateľný cestovný ruch.

C.	Výzvy a príležitosti, ktoré vytvárajú nové informačné technológie a Internet sú rozhodujúce pre úspech alebo krach mnohých podnikateľov v cestovnom ruchu ako aj mnohých turistických destinácií. Z tohto dôvodu by všetky inštitúcie zainteresované na rozvoji cestovného ruchu, či už na národnej alebo lokálnej úrovni, mali zamerať svoju pozornosť na prípravu stratégie a akčných plánov pre zavedenie elektronického obchodu /e-business/ a podporu vzdelávania v oblasti informačných technológií, najmä čo sa týka malých a stredných podnikateľov v cestovnom ruchu. Nízka úroveň vedomostí z oblasti informačných a komunikačných technológií v odvetví cestovného ruchu znižuje šancu na prežitie predovšetkým malých podnikateľov v ostrom konkurenčnom prostredí. 
 
Cestovný ruch sa stal jedným z vedúcich ekonomických odvetví 21. storočia. Významný prínos cestovného ruchu k celkovému ekonomickému rozvoju potvrdzujú aj nasledovné údaje: 

•	Cestovný ruch sa podieľa na tvorbe HDP vyspelých krajín 2-10%. V prípade nerozvinutých ekonomík je tento podiel podstatne vyšší a predstavuje až 30-40%.
•	Cestovný ruch predstavuje 8% celosvetového exportu tovarov a služieb, čo ho radí na prvú priečku pred automobilovým, chemickým a potravinárskym priemyslom.
•	V 83% členských krajín WTO možno zaradiť cestovný ruch medzi 5 najvýznamnejších exportných kategórií a v 38% dokonca predstavuje hlavný zdroj devízových príjmov.

V rámci XIV. VZ WTO sa konali odborné konferencie zamerané na politiku a stratégiu cestovného ruchu, kvantitatívne a kvalitatívne zmeny na medzinárodnom trhu cestovného ruchu, ochranu prírodného a kultúrneho dedičstva, cestovný ruch a informačné technológie v novom miléniu a rokovania za okrúhlym stolom venované problematike praktického využitia vedomostí v cestovnom ruchu.

Oficiálna delegácia SR sa počas XIV. VZ WTO zúčastnila na pracovných zasadnutiach výborov, na plenárnych zasadnutiach v rámci programu a aktívne obhajovala záujmy krajiny. Podporila nové smerovanie organizácie, inštitucionálne, operatívne a finančné zmeny. Delegácia podporila politiku všestrannej spolupráce, zohľadňovania meniacich sa potrieb členov ako i meniacich sa globálnych podmienok a vplyvov. Vedúci oficiálnej delegácie viedol rokovania s najvyššími predstaviteľmi WTO o otázkach súvisiacich s rozvojom cestovného ruchu SR. Využil svoju prítomnosť na summite na uskutočnenie ďalších dôležitých bilaterálnych rokovaní. Konkrétne sa zrealizovali rokovania s predstaviteľmi Ministerstva obchodu, priemyslu a energetiky Kórejskej republiky o podmienkach vstupu priamych zahraničných investícií do SR a Ministerstva zahraničných vecí a obchodu Kórejskej republiky, na ktorom sa obe strany vzájomne informovali o podmienkach a komoditnej štruktúre zahraničného vývozu krajín. Obe rokovania sa uskutočnili na úrovni námestníkov ministrov.  Na Ministerstve kultúry a turistiky Kórejskej republiky rokoval štátny tajomník MH SR priamo s ministrom a zúčastnil sa aj na pracovnom obede s predstaviteľmi kórejskej Asociácie na podporu zahraničného obchodu. V Japonsku prerokoval s vládnymi predstaviteľmi zodpovednými za cestovný ruch na bilaterálnej úrovni otázky vzájomného rozvoja cestovného ruchu. Konkrétne sa zaoberali otázkou existencie vízového styku, ktorá sa považuje v japonskej relácii za najväčšiu prekážku vzájomnej turistickej výmeny medzi Japonskom a SR.

XIV. VZ WTO v Kórei a Japonsku bolo prvým summitom najvyšších predstaviteľov svetového cestovného ruchu v novom tisícročí. Potvrdilo zvyšujúci sa záujem členov o aktívnu, modernú a efektívnu organizáciu pracujúcu na báze transparentnosti a otvorenosti.  Delegácia SR splnila stanovené ciele účasti na XIV. VZ WTO, ako aj v oblasti rozvoja vzájomných hospodársko-ekonomických a obchodných vzťahov medzi SR a Kórejskou republikou a Japonskom.

Záver:

Delegácia SR sa počas XIV. VZ WTO zúčastnila na pracovných zasadnutiach výborov, na plenárnych zasadnutiach v rámci programu a aktívne obhajovala záujmy krajiny. Svojou účasťou a spoluprácou deklarovala záujem o aktívnu spoluprácu s organizáciou ako aj jej jednotlivými členmi.

Reprezentanti štátov, orgánov, podnikov a inštitúcií podporili zodpovedný a trvaloudržateľný cestovný ruch v súvislosti s otvorenou a konkurencie schopnou medzinárodnou trhovou ekonomikou schválením Protokolu o implementácii Globálneho etického kódexu cestovného ruchu. Ostro odsúdili teroristický útok na Spojené štáty americké 11. septembra 2001 a vyjadrili solidaritu s vládou a ľudom USA.

Z účasti na XIV. VZ WTO vyplynuli pre Slovenskú republiku nasledovné úlohy:

-	zabezpečovať prezentáciu SR ako plnoprávneho člena WTO na podporných podujatiach organizovaných WTO,
-	aktívne sa zúčastňovať práce vo Výbore pre rozpočet a financie so sídlom v Madride, ktorého je SR členom do roku 2003 a kde spolu s Chorvátskom zastupuje Európu,
-	aktívne sa zúčastňovať na zasadnutiach regionálnej Komisie pre Európu a v budúcom roku 2002 požiadať stálych členov o podporu kandidatúry SR do Výkonného výboru v r. 2003,
-	v spolupráci s odbornou verejnosťou sa podieľať na organizácií aktivít súvisiacich s oslavami Svetového dňa cestovného ruchu /27. september/ na Slovensku podľa schválených tém na roky 2002 a 2003 /Ekoturizmus, kľúč k trvaloudržateľnému rozvoju a Cestovný ruch: vedúca sila na znižovanie chudoby, vytváranie pracovných miest a sociálnej harmónie/. 

Účasť na zasadnutiach XIV. VZ WTO

Soul, Kórea

23. septembra (nedeľa)
			
09:00 – 13:00 				Výbor pre rozpočet a financie /CBF/ 
15:00 – 17:30 		Komisia pre Európu /CEU/

24. septembra (pondelok)

18:00 – 19:30		Slávnostné otvorenie prvej časti XIV. VZ WTO v priestoroch COEXu – Convention Hall 11

25. septembra (utorok)

09:00 – 13:00 	1. plenárne zasadnutie
15:00 – 18:00	2. plenárne zasadnutie

26. septembra (streda)

09:00 – 13:00	3. plenárne zasadnutie	
15:00 – 18:00	Konferencia o politike a stratégii cestovného ruchu 
	
27. septembra (štvrtok)
 
09:00 – 13:00	Okrúhly stôl: Cestovný ruch, voľný čas a šport	
15:00 – 16:00	4. plenárne zasadnutie	
18:00 – 19:00	Oslava Svetového dňa cestovného ruchu

Osaka, Japonsko

28. septembra (piatok)

18:00 – 19:30	Otvárací ceremoniál druhej časti XIV. VZ WTO
29. septembra (sobota)

09:00 – 12:00	5. plenárne zasadnutie
15:00 – 19:30	6. plenárne zasadnutie

30. septembra (nedeľa)	

09:30 – 13:00 	Miléniová konferencia vedúcich predstaviteľov cestovného ruchu – 1. časť
	- Kvantitatívne a kvalitatívne zmeny na   medzinárodnom trhu cestovného ruchu

1.	októbra (pondelok)

09:00 – 12:15	Miléniová konferencia vedúcich predstaviteľov cestovného ruchu – 2. časť
	- Ochrana prírodného a kultúrneho dedičstva	
17:30 – 18:00	Zhrnutie a závery 
	Osacká deklarácia.

Pracovné rokovania vedúceho delegácie SR v priebehu XIV. VZ WTO

-	pracovné rokovanie na Ministerstve obchodu, priemyslu a energetiky Kórejskej republiky /MOCIE/s p. Lee Hee-beo-m, prvým námestníkom ministra MOCIE o podmienkach vstupu priamych zahraničných investícií do SR,
-	pracovné rokovanie na Ministerstve kultúry a turistiky Kórejskej republiky s J.E. Namkung Jin-om, novým ministrom kultúry a turistiky, o možnostiach bilaterálnej spolupráce v oblasti cestovného ruchu,
-	pracovné rokovanie na Ministerstve zahraničných vecí a obchodu Kórejskej republiky s p. Hyuck Choi-om, námestníkom ministra obchodu a predstaviteľmi ministerstva o otázkach vzájomnej obchodnej a ekonomickej spolupráce medzi SR a Kórejskou republikou,
-	pracovný obed s predstaviteľmi kórejskej Asociácie na podporu zahraničného obchodu /AFTAK/ - p. Chin Chul-pyung, predseda AFTAK, p. Lee Chae-mu, riaditeľ sekcie obchodu, pi. Stella Choi, New Korea Trading Group v priebehu ktorého vedúci delegácie deklaroval záujem SR o spoluprácu s AFTAKom za účelom presadenia slovenských výrobkov na kórejskom trhu,
-	rokovanie s vládnymi predstaviteľmi Japonska zodpovednými za cestovný ruch (p. Makoto Washizu, generálny riaditeľ sekcie cestovného ruchu a p. Mitsunori Kondo, vedúci oddelenia medzinárodných vzťahov) o otázkach vzájomného rozvoja cestovného ruchu medzi oboma krajinami.